**З А П И С Н И К**

Од 25-тата Седница на Советот на Општината Битола одржана на 07.03.2023 година.

Седницата се одржа во големата сала за седници на Советот на Општина Битола и

почна со работа во 11,30 часот.

На седницата присуствуваа 31 член на Советот:Габриела Илиевска-Претседател на Советот,Лидија Павловска,Ненси Лозанче,Михајло Вангелов,Марица Тодоровска, Марко Јосифовски,Златко Лозановски,Бојан Бојкоски,Марта Ѓоргиевска,Анета Ѓоргиевска, Ѓорѓи Ѓорѓиевски,Зоран Петковски,Жанета Ангелевска,Сашо Никовски,Александар Димовски, Методија Илиевски,Петар Николовски,Кети Неделковска,Елизабета Тодоровска,Мирјана Захариевска Ралевска,Кире Климески,Елена Кромидаровска Маховска,Борче Корлевски, Жаклина Наумовска,Јадранка Павловска,Алмир Адемоски,Иван Чулакоски,Гаврил Трајковски,Горан Велевски,Мерита Исмајловска и Анастасија Трајковска.

Советниците немаа конфликт на интереси по точките од дневниот ред.

На седницата присуствуваше Градоначалникот на Општината Битола Тони Коњановски.

Записниците од 19,20,21 и 22-ра Седница беа ставени на гласање и едногласно усвоени (30ЗА).

Претседателката Габриела Илиевска го прочита дневниот ред со 8 точки кој беше

доставен до советниците.

Анастасија Трајковска побара да се дополни со сите дефицитарни струки или да биде повлечена 6тата точка од дневен ред.

6.) Одлука за утврдување додаток на плата заради прилагодување кон пазарот на труд.

Бојан Бојкоски предложи дополнување на дневниот ред со една точка:

1.) Одлука за прифаќање на донација и давање на согласност за поставување на монтажни соблекувални на КП бр.114/1 во с.Кравари од страна на ФФМ.

Претседателката на Советот Габриела Илиевска предложи дополнување на дневниот ред со две дополнителни точки, за кои веќе биле известени координаторите.

1.) Одлука за дополнување на Одлуката за поставување на бекатон плочки на јавни површини од времен карактер заради уредување на просторот и обезбедување на полесен пристап на граѓаните до своите домови до реализација на деталниот урбанистички план за „Централно градско подрачје 3 – дел БЛОК 10 и 16“.

2.)Одлука за донесување на Техничка исправка на  ГП Бр. 12.14,  ГП Бр. 12.94, ГП Бр. 12.95, ГП Бр. 12.135, ГП Бр. 12.142, ГП Бр. 12.143, ГП Бр. 12.146, ГП Бр. 12.150 и ГП Бр. 12.151 во АРМ Четврт 2 од ДУП за АРМ Четврт 1, 2 и 3 – Општина Битола (2010-2015) со техн. Бр. 041-12,донесен со Одлука на Совет на Општина Битола Бр. 07-1791/3 од 06.09.2010 година.

Претседателката даде пауза 5 минути

Предлогот од Анастасија Трајковска за повлекување на 6тата точка од дневниот ред:

6.) Одлука за утврдување додаток на плата заради прилагодување кон пазарот на труд,беше ставен на гласање и се гласаше со 15 гласови ЗА и 16 Воздржани.

Предлогот од Бојан Бојкоски за дополнителната точка:

1.)Одлука за прифаќање на донација и давање на согласност за поставување на монтажни соблекувални на КП бр.114/1 во с.Кравари од страна на ФФМ,беше ставен на гласање и едногласно прифатен (31ЗА).

Предлогот од Претседателката на Советот Габриела Илиевска за дополнителните точки:

1.) Одлука за дополнување на Одлуката за поставување на бекатон плочки на јавни површини од времен карактер заради уредување на просторот и обезбедување на полесен пристап на граѓаните до своите домови до реализација на деталниот урбанистички план за „Централно градско подрачје 3 – дел БЛОК 10 и 16“,беше ставен на гкасање и прифатен со 19 гласови ЗА и 12 Воздржани.

2.)Одлука за донесување на Техничка исправка на  ГП Бр. 12.14,  ГП Бр. 12.94, ГП Бр. 12.95, ГП Бр. 12.135, ГП Бр. 12.142, ГП Бр. 12.143, ГП Бр. 12.146, ГП Бр. 12.150 и ГП Бр. 12.151 во АРМ Четврт 2 од ДУП за АРМ Четврт 1, 2 и 3 – Општина Битола (2010-2015) со техн. Бр. 041-12,донесен со Одлука на Совет на Општина Битола Бр. 07-1791/3 од 06.09.2010 година,беше ставен на гласање и едногласно прифатен (31ЗА).

За работа на седницата беше предложен и едногласно (31ЗА) прифатен следниот

**Д Н Е В Е Н Р Е Д**

1.Квартален извештај за извршување на Буџетот на Општина Битола во четвртиот квартал од 2022 година.

2.Завршна сметка на Општина Битола за 2022 година.

3.Годишен извештај на Општина Битола за 2022 година.

4.Одлука за измена и дополнување на Одлуката за извршување на Буџетот на Општина Битола за 2023 година.

5.Одлука за поднесување на Барање за финансика поддршка до Владата на Република Северна Македонија за решавање на проблемот со бездомните кучиња – скитници во општина Битола.

6.Одлука за утврдување додаток на плата заради прилагодување кон пазарот на труд.

7.Одлука за реализација на детален урбанистички план за „ Централно градско подрачје – 1 дел“, на КП бр.2924 за КО Битола 4

8.Програма за измена и дополнување на Програмата за економски развој во Општина Битола за 2023 година.

9.Одлука за прифаќање на донација и давање на согласност за поставување на монтажни соблекувални на КП бр.114/1 во с.Кравари од страна на ФФМ.

10.Одлука за дополнување на Одлуката за поставување на бекатон плочки на јавни површини од времен карактер заради уредување на просторот и обезбедување на полесен пристап на граѓаните до своите домови до реализација на деталниот урбанистички план за „Централно градско подрачје 3 – дел БЛОК 10 и 16“.

11.Одлука за донесување на Техничка исправка на  ГП Бр. 12.14,  ГП Бр. 12.94, ГП Бр. 12.95, ГП Бр. 12.135, ГП Бр. 12.142, ГП Бр. 12.143, ГП Бр. 12.146, ГП Бр. 12.150 и ГП Бр. 12.151 во АРМ Четврт 2 од ДУП за АРМ Четврт 1, 2 и 3 – Општина Битола (2010-2015) со техн. Бр. 041-12,донесен со Одлука на Совет на Општина Битола Бр. 07-1791/3 од 06.09.2010 година.

Советникот Методија Илиевски побара по читањето на извештајот на Комисијата за финансии и буџет да поставуваат прашања и да го искористат присуството на Градоначалникот Тони Коњановски.

1.

Марица Тодоровска рече,Комисијата за финансии и буџет по разгледувањето на материјалот по точките 1,2,3,4,5 и 6 од дневниот ред,по дискусиите Комисијата по точките 1,2,3,4,5 гласала со 3 гласови ЗА и 2 Воздржани и по точката 6 гласала со 3 гласови ЗА,1 Воздржан и 1 Против.

Пред да се започне дискусија по точките од дневниот ред Градоначалникот Тони Коњановски имаше свое обраќање,а потоа следеа советнички прашања.

Денес, кога на дневен ред се Годишниот извештај и Завршната сметка за 2022 година, сакам накратко да потсетам за работата на оваа локална самоуправа во изминатата една година и постигнатите резултати, во услови во кои во последните 17 години не работела ниту една претходна локална самоуправа.

Во време на енергетска и економска криза, кога централната власт покажа целосна незаинтересираност за поддршка на Општина Битола, како локална самоуправа, успеавме, минатата година, да реализираме рекорден број на проекти во инфраструктурата, да изготвиме проектна документација за над 65 нови проекти, да ги стабилизираме јавните претпријатија за да може да функционираат, да ги заживееме културата и спортот и да започнеме со реализација на проекти кои ќе водат кон ефикасност и ефективност, подобри услуги за граѓаните преку дигитализација и да овозможиме урбанистичко планирање, согласно современите потреби на градот.

За да го постигнеме ова, а во исто време и редовно да ги регулираме обврските кон економските оператори, од кои дел и ги затекнавме, како наследени обврски од претходното раководство, моравме да го подобриме работењето на општината и во делот на наплатата на данокот на имот, по повеќе основи.

Во вакви услови, за да може, општината да работи на реализација на сите планирани јавни и инфраструктурни проекти, потребна беше ефикасност и ефективност на општинската администрација и придонес на секој од нас во исполнувањето на нашите обврски како граѓани и даночни обврзници, со што и лично, сите ние влијаеме врз развојот на општината, како од аспект на инфраструктура, така и од аспект на реализација на еколошки и други проекти за економски развој.

Ова потврдува дека, со постојана и посветена работа, може да се постигнат резултати и во услови на економска и енергетска криза кога општината е оставена сама на себе.

Изразено низ бројки и проценти, податоците го говорат следното:

Вкупните приходи на општината во периодот од 2018 година до 2022 година бележат зголемување за 433.601.324 денари, односно од 557.837.671 денари во 2018 година приходите се зголемени на 991.438.995 денари. Процентуално зголемувањето изнесува 77,73 %.

Морам да нагласам дека, во периодот до 2021 година, Владата префрлила средства на општината по неколку основи во износ од 52.381.947 денари, додека во 2022 година не е извршен трансфер од Буџетот на РМ кон буџетот на општината.

Општината има дирекно влијание врз остварувањето на приходите од данокот на недвижен имот на физички и правни лица.

Наплатата на даноците на имот во 2022 година во однос на 2021 бележи вкупно зголемување за 23.044.021 денари, односно за 13,55 %. Релизацијата на приходите од данок на имот на физички и правни лица во однос на планираните изнесува 100,62%.

Работата на новите проектни документации значеше подготовка на проекти кои ќе се реализираат оваа градежна сезона. Тоа, секако резултираше со наменско трошење на парите на граѓаните, како за реализација на градежни работи, реконструкција на улици и патишта, подготовка на проектна документација и други трошоци, со што вкупните трошоци на општината за други градежни работи, во споредба со 2018 се зголемени за 75,65%, односно од 182.520.644 денари во 2018 година се зголемиле на 320.604.011 денари до 2022 година, што повторно укажува на нашата посветена работа изминатата година и редовното подмирување на обврските кон економските оператори.

Во споредба со 2021 година, минатата година имаме зголемување во реализацијата за изградба и реконструкција на улици од 25,94 %, за изградба и реконструкција на пречистителни станици и колектори, зголемување од 163,43%, а зголемувањето на трошоците за изградба и реконструкција на капацитети за водоснабдување, изнесува 14,85%.

За првпат, заради состојбата во која ги затекнавме повеќето јавни претпријатија, за да може успешно да функционираат, истите ги субвенциониравме со 1.500.000 денари.

Ја зајакнавме соработката со невладиниот сектор, ја заживеавме културата, а преку Програмата за спорт и млади, започнавме со реализација на повеќе проекти за младите, додека во исто време се насочивме и кон развој на спортот.

Битола е горда на многу спортисти, кои со генерации ја промовираат нашата општина и во светски рамки. Затоа, како општина, покрај инвестициите во подобрување на спортската инфраструктура, одлучивме да бидеме силна поддршка и за спортските клубови кои очекувам да донесат спортско издигнување на Битола. Во овој дел, финансирањето на спортските клубови е зголемено од 36.312.246 денари во 2021 година на 70.880.000 денари во 2022 година или за 95,20 %.

И сите овие проекти и активности, ги реализираме, како што споменав без владина поддршка, во време кога, трошоците за електрична енергија за 2022 година, во споредба со 2021, се зголемени за 71.242.409 денари или 296,84 %. (скоро 300%)

И додека локалната самоуправа, континуирано работи на обезбедување доволно средства за реализација на нови проекти, истовремено се грижи за редовно плаќање на тековните обврски од работењето, за разлика од периодот 2018 до 2021 година, кога тоа не било случај, што резултирало со зголемување на краткорочните обврски спрема добавувачи и краткорочните финансиски обврски на општината за 278,65%.

Како што реков, со овој начин на работа, подготвени сме за реконструкција и изградба на над 40 улици, адаптација на стационар за бездомни животни, реализација на проектот „Подобра социјална инклузија за млади, спорт и рекреација на потегот Тумбе – кафе – Смолево“, изградба на велосипедски и пешачки патеки, отпочнување на проектот за изградба на нова противпожарна зграда, доизградба на новиот парк во нова Битола, изведба на канализација, колектор и градба за прочистување на отпадни води во НП „Пелистер“, продолжуваме со изработката на новиот генерален урбанистички план, а за неколку месеци општината ќе има и целосно дигитализирани услуги.

Ваквиот начин на работа, е само една дополнителна потврда за нашето посветено работење, што се надевам дека во идниот период ќе ја мотивира и централната власт, да забрза со реализацијата на проектот за гасификација, кој за Битола е многу значаен како од еколошки, така и од енергетски аспект.

Реализацијата, проектната подготвеност и завршната сметка, се потврда за она што јас како Градоначалник и општинската администрација, со Ваша поддршка го реализиравме во 2022 година.

За разлика од минатата година, годинава, со многу поголема проектна подготвеност, влегуваме во новата градежна сезона.

Советнички прашања постави советникот Методија Илиевски:

1.)Дали немаме потреба од санација на некој мост или се чекаат дополнителни анализи?!

2.)Дали размисливте за промена на локацијата на спортскиот комплекс?!

3.)Илиевски истакна дека не е вистина дека Владата на РСМ не ја помага општината финансиски и смета дека доколку навистина не се финансираат некој проекти кои се побарани од Локалната Власт тогаш треба да се обвинува.

Советнички прашања постави Претседателката на Советот Габриела Илиевска:

1.)Според планот за работа кога ќе биди готов Новиот Парк во Нова Битола?!

2.)Кога ќе почне изградбата на прифатилиштето за бездомни животни во Општина Битола?!

3.)До каде е постапката за видео надзор во Општина Битола?!

Советнички прашања постави советникот Гаврил Трајковски

1.)Дали Директорката на Техничкото училиште Жанета Сервини поседува уверени за Директор?1!

2.)Дали Директорката на Техничкото училиште Жанета Сервини поседува сертификат за познавање на англиски јазик ниво B2?!

3.)Дали Директорката на Техничкото училиште Жанета Сервини била координатор на програмата на ERASMUS и дали имала било какви активности додека била координатор!?

4.)Која била целта на посетата на Р.Бугарија?!

5.)Зошто на посетата не бил присутен сегашниот координатор за време на посетата ако тоа било посета од таа програма?!

6.)Дали е вистина дека Жанета Сервини злоупотребила деца со цел за реваншизам на претходниот Директор?!

7.)Зошто на записникот се потпишани само децата и психологот,но не и родителите или класниот раководител?!

8.)Дали Директорката Жанета Сервини се обрати до Општина Битола,за општината да и достави листа за лиценцирани наставници-ментори?!

9.)Дали е вистина дека Претседателот на Синдикалната Организација во училиштето го доби на користење просторот на влезот во училиштето за продажба на прехрамбени и кондиторски производи,доколку е вистина на кој начин беше спроведена оваа постапка?!

Советничко прашање постави советничката Елена Кромидаровска Маховска

1.) Дали вашите посети и ветувања на нови патишта во руралните средини значи дека завршивте со асфалтирање во Градот?!

Советничко прашање постави советникот Петар Николовски

1.)Кога се планира да биде завршена изградбата на новата градинка во Нова Битола?!

Советнички прашања постави советникот Борче Корлевски

1.)Зошто одделението задолжено за одржување на инсталации за греење на општински објекти во објектите не интервенирало во 4 месеци?!Дали некој од тоа одделение ќе одговара за штета направена во ОУ „Тодор Ангелевски“ и градинката „Колибри“?!

2.)Зошто биле наплаќани карти и на граѓаните кога филмот бил откупен од Општина Битола и Дали ќе поднесете пријава против сторителот кој еднаш го наплатил филмот на Општина Битола и втор пат му наплаќаат на граѓаните?!

3.)Дали го прочитавте ревизорскиот извештај од ревизорот на Општина Битола и како постапивте според него?!Дали Директорот на ЈП кое доби 3 кривични пријави ќе го разрешите и зошто не?!И дали од сите незаконитости кои беа увидени од ревизорот за Директорот ќе побарате одговорност за истиот?!

4.)Дали е точно дека од државниот буџет на 01.01.2022 година Општина Битола за други градежни објекти доби 48 милиони ден.?!Дали Општина Битола за електрична енергија добила 43 милиони ден.,Дали за комунални услуги добивте 43 милиони ден.За купување на машини и опреми се добиени 40 милиони ден. и дали за купување на друга опрема на 01.12.2022 год. добивте 40 милиони ден.?!

5.)Доколку се споредувате со 2018 год. кога наследивме задолжена општина од 13 милиони Евра,зошто не се споредувате со 2014 и 2015 година.?!Дали Општината ја наследивте со полна каса над 6 милиони Евра?!

Претседателката предложи заедничко разгледување на 1,2,3 и 4-тата точка од дневниот ред

Бојан Бојкоски се јави за збор и во својата дискусија направи споредба на целосното работење на претходната и сегашната власт во Општина Битола,истакна дека оваа реализација на буџетот е исклучително висока и можеби највисока во Македонија од 84,42%,односно повисока за 20% од процентот на реализација во 2021 година.Ги спомна асфалтираните 20 улици кои се реазлизирале со буџетот во 2022 год. и реализацијата на останатите проекти кои ќе бидат реализирани во текот на идната година како отпочнатата постапка за изградба на ТППЕ за да се изработува основен проект, изработен е основен проект и одобрение за градење на стационарот за бездомни животни, изработен е проект и отпочнат е со градба новиот парк во Битола кој ќе биде завршен до крајот на оваа година,за прв пат е изработен идеен проект за изградба на нова спортска сала во Битола, изработен е основен проект со одобрение за градење на рекреативната зона Тумбе Кафе – Смолево која исто така треба да започне да се гради во 2023 година.Исто така наведе дека Локалниот економски развој е со реализација од 86,74% односно со оваа реализација се изготвени околу 65 проекти (во вредност од 1 милијарда ден.) и со тоа се дава можност општината да биде подготвена истите да ги финансира од сопствени средства и средства од страна на домашни и странски донатори.Исто така ги спомна капиталните трошоци на општината како изградба на улици, канализациони мрежи кои се со реализација од 77,60% (320 милиони ден.) и повторно направи споредба со 2021 година која беше со реализација од 41,87%,изградбата на системите за водоснабдување со реализација од 72,61% и тогашната реализација во 2021 год. 61,06%.Ги наведе спортот кој е со реализација од 99,96%,развојот на туризмот со реализација од 86,74%,урбанистичкото планирање со 85,75% и заштитата на животната средина со 57,33% и субвенционирањето на енергетско ефикасните фасади.И на крајот од дискусијата потсети дека во изминатата година сите конструктивни предлози како мнозинство беа прифатени и беа дел од програмите за работа на општината а исто така и при донесувањето на буџетот за 2023 година сите амандани кои беа предложени од сите советнички групи беа едногласно прифатени и повика сите заедно да ја изгласаат завршната сметка за 2022 год.

Методија Илиевски се јави за збор и му реплицираше на колегата Бојкоски во однос на реализираните проекти и наведе дека од ветената предизборна програма немаат реализација туку продолжуваат со реализација на истите кои претходно биле веќе започнати од претходната власт.Во делот на високиот процент на реализација и потрошени финансиски средства наведе дека не е реализирани Спортскиот комплекс,нема промени во делот на туризмот,а нема ни во делот на Образованието каде беа ветувани училишта и градинки.Исто така ги спомна и ветените но не реализирани проекти како против пожарната станица,катните гаражи,реконструкцијата на улиците во руралните средини,новите паркинг места,новиот парк и други.Исто така наведе дека причина за тоа што нивниот процент на реализација бил помал што во изминатите 4 години кога беше СДСМ на власт имаше пандемија и изброни циклуи.Илиевски упати замерки за долга пауза на Градоначалникот Тони Коњановски за консултација на прашањата поставени од советниците.

Бојан Бојкоски му реплицираше на колегата Илиевски и истакна дека во делот на проектите континуитетот ќе продолжи за да не застанат процесите во Општина Битола како што бил случајот во 2018 год.,а проектите за кои имало одобрение за градење и склучен договор истите се реализирани.А во делот на руралните средини наведе дека во истите биле реализирани проекти и наведе дека во 2022 година изготвиле проекти за улици и патишта во руралните средини и истите со Буџетот ќе бидат реализирани во 2023 год.

Јадранка Павловска истакна дека според завршната сметка и кварталниот извештај може да се забележи дека Општината има помалку приходи одколку што потрошила (3 милиони Евра.) повеќе одколку што собрала во Буџетот.Во однос на наменските дотации за градинките,училиштата,против пожарната,ЗОО и другите приходи кои биле префрлени од страна на Владата истите биле најголеми досега во висина од над 14.5 милиони Евра. Павловска постави прашање за Што биле потрошени финансиските средства?! Бидејќи смета дека истите не биле потрошени за улици,објекти,училишта и др. туку за разни трансфер,договорни услуги,плати за времено вработени,семинари,патувања и тн.Исто така истакна дека доколку СДСМ и Коалицијата не заштедиле немало да биди реконстуриран Офицерски Дом,Трибините на стадионот,Кино Манаки и др.

Ѓорѓи Ѓорѓиевски се јави за збор и истакна дека бројките на завршната сметка го потврдуваат сето она кое беше ветено од Локалната Самоуправа предводена од Градоначалникот Тони Коњановски и мнозинството во Советот составено од ВМРО ДПМНЕ и Советничката група на Поинаку.Наведе дека овој достигнат процент е највисок на Локалната Самоуправа која го постигнала во првата година од мандатот.Исто така го спомна и издвои низа на проекти како изградба и реконстуркција на 20 улици,новиот ГУП, отпочната нова зграда за ТППЕ,идеен проект за спортски комплекс,стационар за бездомни животни,над 60 нови проекти,дигитализација на услугата на општината,обезбедени финансиски средства за планинарскиот дом Копанки,издвоени финансиски средства за нов авантурсистички план на Пелистер и тн.

Борче Корлевски се јави за збор и во однос на завршната сметка наведе дека во делот на приходи,данокот доход на добивка и капитални добивки од планирани 31 милион ден. реализирани 35 милиони ден.,од данокот на имот од 190 милиони ден прибрани се 193 милиони ден.,такса за користење или дозволи за вршење дејност од планирани 36 милиони ден. реализирани се 2 милиони ден. и праша Што е историско во овие реализиции?!Исто така ги спомна и капиталните приходи продажба на капитални средства кои се со 0 ден.,продажба на земјиште и нематеријални вложувања од планирани 121 милион ден. реализирани 54 милиони ден.,капитални трансфери до невладини извори нула ден. и праша За што се потрошени парите? Во делот на расходи во 2022 год. финансирање на нови програми и потпрограми од 411 милиони ден. реализирани 0 ден.,др. тековни расходи од предвидени 30 милиони ден. реализирани 25 милиони ден.,договорни услуги од предвидени 36 реализирани 29,привремени вработувања од предвидени 8 реализирани 7,5 и други.Во делот на субвенциите и трансфери ги спомна преоритетните проекти и презентираше фотографии,исто така ги спомна и субвенциите во делот на економијата (приватен сектор) од предвидени 462 милиони ден.реализација 0 ден.,капитални расходи во градежни објекти од 481 ден. реализирани 0 ден. и праша Кој капитален објект бил започнат во 2022 год.?!Во делот на кружните текови праша Дали во 2022 год. имало реализиран проект за нов кружен тек?!За топлификација и гасификација праша Колку финансиски средства биле предвидени и реализирани во завршната сметка во 2022 год.?!Во делот на екологијата потсети на програмата која била донесена во Советот на Општината Битола за наменското трошење на определени средства од областа за управување со животна средина по основ на надоместок од производството на енергија од фосилни горива и наведе дека за 2021 год. биле префрлени 15 милиони ден.,програмата за реализација за 2022 год на планирани средства изнесувала 15.124.000 ден. и праша Колку вложила Општината 124 илјади ден.?!Исто така ги наброј и останатите ветувања кои не биле реализирани како основно училиште во Буковски ливади,против пожарната зграда,градинката во АРМ и тн.Го спомна и спортот и наведе дека претставници од Општина Битола и дел од спортскиот колектив на КК Пелистер за оваа година побарале 600 илјади Евра,а во делот на спортската инфраструктура праша кој спортски комплекс бил реконструиран (фудбалски стадион,спортската сала-Боро Чурлевски)?!Во однос на општинскиот референдум за поголемите капитални инвестиции кој бил наведен во Прогрмата на ВМРО ДПМНЕ Корлевски праша За што бил распишан референдум дали за против пожарната зграда,мултифункционалниот комплекс или градинката?!Исто така за столчињата на стадионот наведе дека биле набавени во 2020 год., тендерската постапка во 2021 год. а во 2022 год. биле монтирани.А во делот на изборите истакна дека и двете советнички групи се еднакви бидејќи имаат по 13 Советници и на крајот од дискусијата го цитираше Градоначалникот Тони Коњановски како тогашен советник дека во Битола немало гасификација,топлификација,прочистителна станица, мултифункционален спортски објект и немало ниту една капитална инвестиција за денес во 2022 год. истиот како Градоначалник ги немал овозможено истите.

Ѓорѓи Ѓорѓиевски му реплицираше на колегата Корлевски во однос на неговата дискусија за приходите и расходите, но истакна дека во извештајот се прикажани ставки како се потрошени финансиските средства,кој се приходите на Општината,од даноци и тн.Ѓорѓиевски смета дека граѓаните сакаат проекти,а не бројки.Исто така потсети на 2022 год.,проекти кои се отпочнати,го спомна и најголемиот капитален проект инфраструктура (320 милиони ден. или 77% реализација на програмата за градежни работи).Истакна дека бројката во 2023 год. ќе биди слична како и во 2022 год.А за делот на локалните референдуми истакна дека нормално е да го има истиот за нешто кое го нема во програмата,а доколку го има -Мултифункционален спортски комплекс,зграда за ТППЕ и др кои беа во Програмата на ВМРО ДПМНЕ и Градоначалникот истакна дека истите се реализираат без референдум.А во однос на информацијата за столчињата на стадионот на северната трибина истакна дека истата е неточна и договорот е потпишан на 11.08.2022 год.Во делот на изборите не се сложи дека се еднакви истакна дека ВМРО ДПМНЕ победија и ја добија довербата од граѓаните.

Претседателката даде пауза 5 минути

Борче Корлевски истакна дека информациите се од материјалите кои ги добил од службите од Општина Битола и истакна дека во тие материјали стои дека според ставка 48 (капитални расходи) реализирани се 0 денари во завршна сметка.Во делот на улиците од програмата на ВМРО ДПМНЕ дел од нив ги наведе и во однос на подземното поврзување праша Дали истото го направија?!Исто така праша Дали е реконструирана улицата околу црквата Св.Димитрија,ул.Борис Стрезов,ул.24-та и 21-ва,ул.Мирче Ацев, ул.Крсте Мисирков,ул.Дебарска,ул.Риечка,ул.Неготинска,ул.Трифун Пановски и тн. праша кој од овие улици се реализирани што биле ветени?!Корлевски истакна дека треба она што е ветено да се реализира, а не да се реализира она што е оставено од претходната власт.Во однос на стадионот и столчињата праша зошто не се направи и другата трибина?!

Ѓорѓи Ѓорѓиевски во својата дискусија истакна како се потрошени 320 милиони ден. за капитални расходи и наброј дел од улиците и проектите кои се веќе реализирани-асфалтирање на ул.7ми Јули,ул.Наум Наумовски Борче,ул.28ма,ул.Македонска Фаланга, ул.Стара Чешма,крак во с.Логоварди,4 улици над 1 км асфалтирани во Јени Мале, ул.Брегалничка, ул.Штипска, ул.Бранислав Нушик и ул.Христо Узунов,реконструкција на ул.Солунска,ул.Струшка и ул.Сутиеска,рехабилитација на ул.Вера Циривири Трена, реконструиран пат до с.Дихово,Булеварски влез ул.Довлеџик и др.Исто така наброј проекти и улици кои во иднина ќе бидат реализирани.

Борче Корлевски се јави за реплика и истакна дека дел од улиците кои ги наброј советникот Ѓорѓиевски биле во Програмите и Буџетот во 2020/21 година,а точка на дневен ред е завршна сметка за 2022 год.Ги спомна и блокираните училишта со долг од 4.5 милиони Евра,спортските клубови,Општината Битола и ЈП-ја кои исто така биле во долгови при преземањето на власт на сегашната опозиција во 2016/17 год..И повторно истакна дека сите улици кои биле спомнати од советникот Ѓорѓиевски не биле проектирани и реализирани во 2022 год.Во делот на проекти потсети и на поставеното прашање околу проектот за мултифункционалниот спортски комплекс колку ќе изнесува истиот.За повикот за ромската заедница праша Зошто за истиот не аплицирале кога имале готови проекти за улици каде се наоѓало ромско население?!

Анета Ѓоргиевска се јави за збор и како вработена во ОУ „Ѓорги Сугарев“ Битола и како дипломиран дефектолог-логопед се надоврза на излагањето на колегата Корлевски и објасни околу проектот со ОУ „Ѓорги Сугарев„ зошто истото не е во завршната сметка.Истакна дека минатата година ОУ не поднесло проект за реконструкција на кровот на училиштето до Општината,туку само премер пресметка која не беше доволна за санирање на истото.Истакна дека се обезбедени средства во 2023 год., во дискусијата ги спомна и пристапните рампи и потсети на изгласаната ставка за префрлање на средствата во одделението за ЕР бидејќи досега ни еден Директор не доставил проект до Општината за пристапни рампи и побара од колешката Трајковска да изготви проект за истото. Напомена дека Општина Битола издвоила 1 милион ден. за вдомување на безомните лица во зимскиот период,50 илјади ден. поддршка за регионалниот ресурсен центар за слепите лица и др.

Борче Корлевски му реплицираше на колешката Ѓоргиевска и ја потсети на Комисијата за економски развој и одлука за повлекување на пристапните рампи, истата била изгласана позитивно од страна на Ѓоргиевска.Наведе дека основните и средните училишта се сопственост на Општина Битола и праша Дали имаат законска обврска за да имаат пристапни рампи?!Наведе дека училиштата неможи да подготвуваат документи,туку истите имаат наменска сметка и наменска програма која се презентира и се усвојува од страна на Советот на Општината Битола.А Општина Битола со одделение за економски развој и комунални дејности може да подготвува документација.Истакна дека во сите јавни институции кои се под Општина Битола треба да се постават пристапни рампи но смета дека истото не се реализира.Корлевски праша во кое ЈП или основно училиште имаат пристапни рампи?!,смета дека во повеќето основни училишта ги немаат истите.Истакна дека градинката „Естреја Овадија Мара„прифатила 30 роми да бидат сместени во истата,но истакна дека градинката „Мајски Цвет„ се одважила и истата не потпишала.Во делот на талентираните деца Корлевски смета дека не треба да има поделба и дека треба да бидат опфатени сите талентирани ученици од сите училишта не само од едно.

Анета Ѓоргиевска му реплицираше на колегата Корлевски и повторно наведе дека ниту еден Директор не доставил проект и наведе дека сите основни училишта имаат по една пристапна рампа и наведе пример.Ѓоргиевска истакна дека Општина Битола субвенционирала за децата роми и истите да можат да бидат запишани во градинка.Исто така јавно наведе дека причина за негативно изгласаната одлука биле дојавите за мобинг.

Борче Корлевски праша Во кое основно и средно училиште има вработено проектант?!Наведе дека за потребите на училиштата има трансфер од Министерство за образование и наука и го наведе СОУ „Таки Даскалот“ кое беше реконструирано од истото.Во однос на ромите праша Зошто Директорката на градинката не сакала да потпиши за запишување на истите?!И истакна дека Општината Битола не ги финансира институциите туку Министерство за труд и социјална политика.

Анета Ѓоргиевска наведе дека во училиштата по систематизација нема проектант, истакна дека има ЈП кое проектира.Смета дека Директорите треба да изменаџираат за да се направи проект и истиот да биде реализиран.

Борче Корлевски во својата дискусија наведе дека во програмата за економски развој имало проект за реконструкција на ОУ „Ѓорги Сугарев“ и повторно наведе дека колешката Ѓоргиевски гласала против истата.И нагласи дека Директорот имал проект и бил доставен до одделението за економски развој и истиот бил повлечен.

Марица Тодоровска смета дека во однос на градинките и наменските блок дотации веќе дискутирале и истото го расчистиле.Во однос на наменските средства на градинките повторно истакна дека истите биле за одржување на објекти и згради и наведе дека дел од парите кои биле заостанати од наменските средства заклучно со 31.12.2021 год. дел биле задржани на државно ниво,а дел вратени.Напомена дека Директорката била присутна на Седница и истакнала дека во градинката „Естреја Овадија Мара“ имало две лица кои поседувале сертификати за јавни набавки и надворешно ангажирано лице за консултации од областа.Тодоровска смета дека Директорката намерно ги вратила наменските средства со цел да не ги реконструира тоалетите во градинката.

Борче Корлевски праша Дали Тодоровска се сеќава кога истакнала дека средствата нема да бидат вратени туку истите ќе одат за електрична енергија?!

Претседателката даде пауза до 16:30 часот

Седницата продолжува со работа во 17 часот

Марко Јосифовски се јави за збор и наведе дека според годишниот извештај 2022 год. била успешна година бидејќи реализацијата на буџетот бил реализиран со 84,42% (870 милиони ден.)и истиот го образложи.Во делот на капиталните расходи истакна дека реализацијата е 36,78% или 320 милиони ден.,за изградба и реконструкција на улици и патишта биле потрошени околу 158 милиони ден. и истите ги наброј.Исто така во животната средина ги напомена активности како изградбата на колектор во Националниот парк Пелистер,Канализациона мрежа во с.Трново-Бегова Чешма, фекална канализација во с.Трново, атмосферска канализација на улица Довлеџик и Солунска, реконструкција на канализација на ул.Булевар 1ви Мај, Чистење на реката Драгор и многу др. активности,нови капацитети за водоснабдување (14милиони ден.), нови водоводни линии и нови водоводни мрежи на улиците Крушевска Република, Цане Василев, Кленовец, Љубојна, Крушевска Република и други и нови капацитети за енергетика.Исто така ги спомна изградени детски паркови и катчиња во вредност од 99 милиони ден.Во образложувањето на годишниот извештај ги наброј и социјалните бенифиции,спортот (95,20%),туризмот (86,74%), културата,субвенциите за енергетски ефикасни фасади,поддршка за првачињата и поддршката и еднократната помош за талентираните ученици,отворената соработка со Црвениот Крст.Во делот на реализација ја напомена и наплатата за побарувања,Даночните приходи кои биле остварени со висок процент од 99,08% и неданочните приходи (93,79%) од предвидените средства и капиталните приходи од 55милиони денари и донации од 300 милиони денари.Истакна дека програмите се реализираат со високи проценти покрај тоа што општината се соочила со високи сметки за електрична енергија (95 милиони ден.)И на крајот од дискусијата наведе дека општината нема никаква помош од владата туку истата се соочува со блокади од државните институции, пример за тоа (мостот кај Безистенот). Исто така во делот на наменските и блок дотации поради недостиг на средства кај блок дотациите од министерството за одбрана, наменети за платите на пожарникарите, општината е принудена да издвојува средства од сопствениот буџет, со што се соочува со постојани тужби од вработените во пртивпожарната единица. Недостиг на средства има и во блок дотациите кај основното образование и за нив голем дел на средства се издвоени од основниот буџет на општината и тоа за основните потреби на училиштата, за електрична енергија, течни горива, превоз на ученици и други тековни трошоци.

Градоначалникот Тони Коњановски одговара на поставените прашања од советниците.

На почеток, сакам да Ви се извинам што ме почекавте со одговорите, но почитувајќи го значењето на Советот на општината, сметав дека информациите кои ќе ги изнесам пред вас, мора да бидат вистинити и релевантни, дотолку повеќе што и седниците се емитуваат во живо и граѓаните имаат право на точни информации.За да можам точно да одговорам на Вашите прашања и да не се доведам во ситуации, како некои советници, конретно советникот Корлевски пред малку да изнесам лажни податоци, потребна е добра анализа и одговор со аргументи и факти.Согласно тоа, барам да и се извините на јавноста за изнесените невистини дека Општина Битола во текот на 2022 година добила стотици милиони денари од државата,односно Владата, бидејќи ако добро проверевте, ќе ви беше јасно дека изнесените податоци се однесуваат за плаќања од страна на Општина Битола, по конкретните споменати ставки, други градежни работи, електрична енергија, друга опрема, комунални услуги, плати за вработените и друго, кои согласно важечките закони, се вршат преку трезорот.Да ви појаснам, на пример на 01.07.2022 по основ други градежни објекти евидентирано е плаќање во висина од 49.000.0000 денари, средства, што всушност, општината ги исплатила преку трезорскиот систем на економски оператор за извршени градежни работи. Тоа е случај со сите други податоци кои ги споменавте, а не се средства кои ги добила општината од Владата.

Ќе продолжам со останатите прашања на советникот Корлевски:

Очекувам да и се извините на јавноста и за искажаната невистина во 2017 година за долг на општината во висина од 13.500.000 евра којшто наводно го затекнала претходната градоначалничка, за да во март 2018 година, истата градоначалничка поднесе завршна сметка која што, вие почитуван Корлевски ја изгласавте и во која што е евидентиран долг од 3 и пол милиони евра а не 13 и побарувања од 5 и пол милиони евра. Исто така, би ве замолил во иднина, кога зборувате колку средства оставила претходната локална власт на сметката, да кажете и колку обврски оставила, бидејќи неспорно е дека пренесениот вишок на 1 јануари 2022 година беше во висина од 285.000.000 денари, но наследените неисплатени обврски од страна на претходната локална самоуправа, беа во висина над 200.000.000 милиони евра или точно 3 и пол милиони евра долг.

Во однос на состојбата со греењето во градинката Колибри и училиштето Тодор Ангелевски, да ве потсетам само дека во ноември, кога го лоциравме проблемот, на средба со директорката се договоривме за реализација на инвестициски проект, а не санација на дефектот, со средства кои директорката секоја година ги пренесува како неискористен вишок.Веднаш после постигнатиот договор, директорката одби да се пристапи кон реализација на договореното, воведувајќи ги индиректно и децата во нејзините политички игри. Фирмата со која општината има склучен договор, изврши санација на дефектот, а не поставување на нов систем, што сметавме дека е потребно поради тоа што системот е стар колку и објектот. Ние не дозволивме децата да останат без греење и затоа во овој момент ги презедовме сите мерки. Единствениот кој треба да понесе одговорност во овој случај е директорката.

Во врска со прикажувањето на детскиот филм, моите информации се дека филмската програма за деца на КИЦ е комерцијална по непроменет ценовник од основањето на установата,додека проекциите на БИТ ФЕСТ беа бесплатни.

Во врска со ревизорскиот извештај,од моја страна побарано е итно постапување согласно дадените препораки во ревизорскиот извештај.

Како што и претходно кажав, работењето на сите институции во надлежност на локалната самоуправа мора да биде во согласност со законската регулатива, а секаде каде што ќе биде докажано прекршување на законите, ќе се постапува од соодветните институциите согласно надлежноста, што секако го вклучува и моето постапување, секаде каде што е потребно.

Одговор за прашањето на советникот Петар Николовски

Во однос на градинката во АРМ, дојде до раскинување на договорот, по што беше спроведена нова постапка. За разлика од претходната негрижа и несоодветно постапување при градежните активности за да не се доведиме во ситуација да добиеме нефункционален објект, вклучивме експерстки тимови од проектантот, надзорот, новиот изведувач, како и градежниот факултет од кого деновиве очекуваме техничко решение во делот на дренажата, после кое што изведувачот ќе биде воведен во работа и во рокот согласно потпишаниот договор ќе ја комплетира фазата. Би биле многу посреќни, доколку претходната локална самоуправа, преземеше посоодветни чекори во справувањето со чекорите и предизвиците на терен за овој значаен објект.

Одговор за прашањето на советничката Елена Кромидаровска Маховска

Прашањето на советничката Кромидаровска го сфаќам саркастично, па затоа во сличен стил ќе одговорам, дека, доколу наместо рекордно малиот број на асфалтирани улици во периодот 2017-2021, наследевме град со неколкукратно повеќе завршени проекти од линиската инфраструктура, денес ќе бевме насочени само кон реализација на капитални проекти. А ако внимателно ги разгледувате развојната и годишната програмата најавувам изградба на 40 -тина нови улици во должина од 22,4 км. меѓу кои и ул.Индустриска една од поголемите улици во нашиот град во должина од 2.4 км.,група на улици во урбана населба од околу 2 км.,потоа ул.Драгорска,Зборска, улицата Стив Наумов една од најдолгите улици во нашиот град,реконструкција на улицата покрај Св.Неделските гробишта,втора фаза од реконструкцијата на Солунска и други улици во урбаниот дел.Додека во руралниот дел предвидена ереконструкција на уличната мрежа во с.Оптичари,с.Егри,с.Лажец,предвидени се 11 улици во Долно Оризари,исто така и во Долно Оризари.Новата програма на одделението за економски развој во 2023 год. предвидува изработка на проектна документација за поврзување со велосипедски и пешачки патеки и други повратни содржини на други рурални средини како што се селата Братиндол,Дихово,Брусник,Лавци и Буково во вкупна должина од 11 км.

Одговор за прашањето на советникот Методија Илиевски

Во врска со прашањето за Студијата за мостовите, ве информирам дека два пати постапката беше неуспешна заради некомплетна документација на економските оператори, а ќе биде спроведена нова постапка. Истото се однесува и на постапката за избор на изработувач на студија за видео надзор, што беше прашање од Претседателката на Советот, Илиевска.

За спортскиот комплекс, после спроведувањето на конкурсот за избор на идејно решение, се прави анализа на база на добиените решенија, која ќе биде завршена до крајот на месец март и сите сугестии кои се во интерес на спортот се добредојдени.

Одговор на прашањето на советникот Гаврил Трајковски

Со оглед на обемноста на прашањата на советникот Гаврил Трајковски, истите како и што имате побарано, писмено ќе ви бидат одговорени.

Во врска со другите две прашања на Претседателката Габриела Илиевска, можам да го одговорам следното:

За новиот парк во Нова Битола, на терен веќе се спроведуваат активности и како што пред извесно време најавивме до септември 2023 веќе ќе имаме завршна фаза на овој проект.

Во врска со прифатилиштето за бездомни животни, во следните две недели ќе бидат објавени постапките за јавни набавки и тоа:

1. Постапка за адаптација на објект со намена „В-2 Ветеринарски институции од урбан тип (миленици)

2. Изградба на настрешници во функција на објект со намена на објект градба „В-2 ветеринарски институции од урбан тип (миленичиња)

Претседателката даде пауза од 5 минути

Борче Корлевски ги замоли службите да им го достават договорот до советници кој беше склучен со Директорката на училиштето за да се констатира кој ја кажува вистината во однос на истиот.А во делот на финансиските средства истакна дека лично ќе побара од Владата да им биди доставено за тоа колку финансиски средства биле префрлени од истата,а за долговите на Општина Битола,ЈП-ја и училиштата исто така побара да им биди доставен документ дали истите во 2017 год. биле во позитивна сметка.И побара од Градоначалникот Тони Коњановски на писмено да достави кои мерки ги превзеде према ЈП-ја и што му наложил на истите бидејќи на наредна седница ќе треба да бидат гласани завршните сметки.

Лидија Павловска се јави за збор и во својата дискусија ја образложи завршната сметка и кварталниот извештај,истакна дека реализацијата на буџетот е 84,42%,во однос на Културата дополнително ја образложи програмата и ги наведе сите настани кои биле поддржани и одржани во текот на 2022 година,програмата за култура реализирана со околу 20 милиони ден.А во делот на образованието потсети на тоа кога Општината овозможила поддршка на талентираните и надарените ученици и поддршката за прво одделенците.А во делот на енергетската ефикасност ги спомна и постапките кои се во тек за енергетска фасада и тоа на двата објекти во ОУ „Даме Груев“.Исто така истакна дека било направено мапирање за состојбата на сите основни и средни училишта и детски градинки со цел согледување на можноста за поставување на фотоволтаици и зголемување на енергетската ефикасност односно заштеда на енергија и намалување на загубите и наведе дека Програмата за образование е реализирана со околу 35 милиони ден.

Горан Велевски во однос на завршната сметка и кварталниот извештај истакна дека се од најзначаен карактер.Потсети дека како советничка група давале поддршка на многу иницијативи и барања од сите политички структури што сметале дека ќе бидат од голем придонес за Градот.Наброј некои од проблемите-претпријатија кои тонат во долгови, училишта за санирање во руралните средини и училишта што се греат на дрва.Исто така ги спомна и промените на директорски позиции во рок од една година и директори кои се теретат за злоупотреба на нивната функција.Го спомна детското одморалиште, Копанки, затворениот базен,паркот во Нова Битола,градинката во АРМ,мултифункционалниот спортски комплекс и новата против пожарна зграда.Го цитираше колегата Корлевски дека ВМРО ДПМНЕ и СДСМ биле пата-пата, односно 13-13, за потоа колегата Ѓорѓиевски да го корегира дека добиле 2000 гласа повеќе и затоа имаат Градоначалник.Велевски смета дека ова не е ничија победа со оглед на резултатите од претходните мандати, очигледно е дека битолчани и граѓаните им вртат грб на двете најголеми партии.Исто така смета дека актуелност добиваат долговите кој колку затекнал,а никој од никого не побарал одговорност за истите.Истакна дека Левица како политичка партија,се залага за работничката класа, ранливите категории во кои спаѓаат и лицата со интелектуална попреченост и потсети дека неколку пати предложиле проект до локалната самоуправа во согласност со здружението "Порака" за лица со интелектуална попреченост над 18 години за формирање на дневен центар кој е од енормна потреба за градот.

Борче Корлевски му постави прашање на колегата Велевски Дали во УО на ЈП-ја имаат членови?!Потсети дека на претходната седница побарал разрешување на членовите на УО каде Левица имаат членови од нивната советничка група и праша како за истите гласале?!

Горан Велевски му реплицираше на колегата Корлевски и истакна дека имаат членови во УО во ЈП Пазари и ЈП Комуналец и потсети на тоа дека од почетокот апелирале сите политички партии да имаат членови во УО или НО да бидат составени од опозиција и позиција.И го потсети на тоа дека Корлевски побарал да бидат разрешени УО и НО и на тоа дека немаа мнозинство за истите да ги разрешат.

Борче Корлевски му реплицираше на колегата Велевски во однос на коалицијата со ВМРО ДПМНЕ и ги потсети на периодот кога гласаа против позитивна завршна сметка на УО во 2021 год. од причина што на власт биле СДСМ.

Гаврил Трајковски се јави за збор и потенцираше дека имаат по 1 член во УО и НО во ЈП-ја од причина да имаат информации што се случува во истите.

Претседателката даде пауза 30 минути

Гаврил Трајковски во однос на завршната сметка и реализацијата на буџетот од 84,42% потсети дека дел од финансиските средствата биле доделени на здруженија,а едно од нив било за градбата на Копанки,исто така ги спомна и ресторанските и хотелските услуги за кои биле одделени над 30 илјади Евра.Смета дека круцијалните проекти кои биле ветени не се ни започнати,а во делот на ЈП-ја го спомна ЈП Пазари и тргањето на пазарџиите од паркингот за кои смета дека истото претрпи финансиски штети од таа причина.

Кварталниот извештај за извршување на Буџетот на Општина Битола во четвртиот квартал од 2022 година,беше ставен на гласање и усвоен со 16 гласови ЗА,1 Против и 14 Воздржани.

2.

Завршната сметка на Општина Битола за 2022 година,беше ставена на гласање и усвоена со 18 гласови ЗА,2 Против и 9 Воздржани.

3.

Годишниот извештај на Општина Битола за 2022 година,беше ставен на гласање и усвоен со 16 гласови ЗА,3 Воздржани и 12 Против.

4.

Одлуката за измена и дополнување на Одлуката за извршување на Буџетот на општина Битола за 2023 година,беше ставена на гласање и усвоена со 16 гласови ЗА и 15 Воздржани.

5.

Елена Кромидаровска Маховска се јави за збор и истакна дека оваа одлука е проблематична и ги наведи причините,во однос на одлуката истакна дека на овој начин не се поднесувало барање и наведе дека треба да се провери дали постои законски основ, потоа дали во буџетот на државата се предвидени финансиски средства,дали има некаква програма и тн. за поднесување на истата.Смета дека со донесувањето на оваа одлука се избегнуваат задолженијата на Општината кој произлегуваат од одлуката за комунален ред,одлука кој била донесена во 2018 год. и истата ја цитираше.Ја спомна и фирмата задолжена по јавната набавка која е задолжена за уловување и третирање на кучињата.Исто така спомна дека во завршната сметка и извештајот на Општината стои дека минатата година Владата му префрлила скоро 1.5 милиони Евра повеќе од колку во 2021 год.

Мирјана Захариевска Ралевска се јави за збор и ја цитираше изјавата на Премиерот во врска со изградбата на стационарот за бездомните кучиња,смета дека проблемот со бездомните кучиња е голем и тоа на ниво на цела држава,па се праша Дали Градоначалниците и Локалната Самоуправа имаат капацитет,волја и посветеност да го решат истиот?!Потсети на ветувања од предизборната кампања на ВМРО ДПМНЕ и ПОИНАКУ за веќе постоечкиот проект и решение за бездомните кучиња.Праша Дали знае Општинската администрација за IPARD програми и дали на истите можи да се аплицира?!Захариевска Ралевска праша Зошто не се формира ЈП за згрижување на бездомните кучиња?!

Одлуката за поднесување на Барање за финансика поддршка до Владата на Република Северна Македонија за решавање на проблемот со бездомните кучиња – скитници во општина Битола,беше ставена на гласање и усвоена со 18 гласови ЗА и 13 Воздржани.

6.

Претседателката Габриела Илиевска праша Дали на сите советници им пристигна материјалот по точката од дневниот ред?!

Анастасија Трајковска се јави за збор и истакна дека материјалот му е доставен но за истиот нема информации од каде се податоците дали од Завод за статистика или од Општина Битола,смета дека и инженерите се дефицитарни во Општина Битола и истите треба да бидат соодветно платени за да функционираат, исто така наведе дека Општина Битола е со најмалку донесени урбанистички планови и одобренија за градба во Македонија и побара оваа одлука да биде проширена за сите дефицитарни струки во Општината Битола за истата да може да работи.

Борче Корлевски во својата дискусија наведе дека како точка на дневен ред е одлука со која советот се задолжува да му помогне на Општината Битола за два вработени.Потсети на минатата година и потпишаниот колективен договор кои имал важност од 2 год. и за кои смета дека не е добар од причина што имал една важност и спорни делови и истиот ги дискутираше.Во однос на Комисијата за штети од земјотрес наведе дека на членовите од таа комисија сеуште не му била исплатена дневницата за прекувремена работа која била изгласана во Советот.Корлевски смета дека сите вработени во Општина Битола заслужуваат повисока плата,не само наведените вработени бидејќи истите не работат во приватна компанија и не прават програми.Истакна дека Советот на Општина Битола досега никогаш не донесол одлука само за два вработени и на крајот од дискусијата наведе дека како советничка група сметаат дека треба да им се даде поддршка на сите вработени во Општина Битола за покачување на финаниските средства согласно колективниот договор и истите да добијат и 13та плата,а во однос на одлуката нема да дадат поддршка.

Бојан Бојкоски се јави за збор и се заблагодари на службите за доставената анализа од просечно исплатена месечно нето плата по сектори и наведе дека во анализата е наведена дека зголемувањето кое е денес на дневен ред се однесува на информатичарите.Истакна дека просечната нето плата на истите на ниво на држава изнесува 88 илјади ден.,а во Општината е значително пониска.А во однос на колективниот договор истакна дека нема да дискутира бидејќи од страна на синдикатите било потврдено дека истиот е потпишан за прв пат во Општина Битола.Во однос на членовите на Комисијата за штети му реплицираше на колегата Корлевски за тоа дека не биле исплатени за дополнителните саати и истакна дека на 8мата седница во 2022 год.била донесена одлука истите да не се исплаќале за дополнителни саати туку по предмет и истите ќе бидат исплатени по усвојување на извештајот од страна на Владата.И на крајот од дискусијата наведе дека како Советничка група на ВМРО ДПМНЕ и Коалицијата ќе ја поддржат одлуката и истата ќе ја гласаат ЗА.

Борче Корлевски се јави за збор и праша Каква врска има правилникот на Владата и тоа дали ќе биди усвоен кога елаборатот е изработен?!Праша зошто елаборатот не е објавен за да можат да видат сите граѓани на кој им се доделени финансиски средства?!Наведе дека Владата ќе трансферира до Општина Битола за исплаќање на финансиски средства.и на крајот од дискусијата Корлевски смета дека не треба да се прави споредба со вработените од ИТ сектор во Општина Битола за потребите на општината со вработени во другите приватни фирми.

Бојан Бојкоски се јави за реплика и му реплицираше во однос на исплаќањето за дополнителните часови на членовите на Комисиите за проценка на штети од елементарни непогоди и истакна дека согласно решението кое било донесено на 8мата седница и во истото според точка 4 Бојкоски го цитираше и потворно нагласи дека не станува збор за исплаќање на дополнителни часови туку надомест од предмет.

Борче Корлевски му реплицираше на колегата Бојкоски и наведе дека во решение стои дека по обработка на материјалот истите ќе се исплатат,истакна дека тие се обработени и праша Дали се исплатени?!И повторно Корлевски нагласи и смета дека против законски е да се носи одлука на совет со која ќе се зголеми платата на информатичарите.

Одлуката за утврдување додаток на плата заради прилагодување кон пазарот на труд,беше ставена на гласање и усвоена со 16 гласови ЗА и 15 Воздржани.

7.

Ѓорѓи Ѓорѓиевски рече,Комисијата за урбанизам по разгледувањето на материјалот по точките 7,10 и 11 од дневниот ред,по дискусиите по точка 7 гласале со 1 глас ЗА и 2 Воздржани и по точките 10 и 11 гласале со 3 гласови ЗА и 1 Воздржан.

Одлуката за реализација на детален урбанистички план за „ Централно градско подрачје – 1 дел“, на КП бр.2924 за КО Битола 4,беше ставена на гласање и усвоена со 16 гласови ЗА и 15 Воздржани.

8.

Лидија Павловска рече,Комисијата за економски развој по разгледувањето на материјалот по точка 8 од дневниот ред,по дискусиите по истата гласале со 2 гласови ЗА и 3 Воздржани.

Програмата за измена и дополнување на Програмата за економски развој во Општина Битола за 2023 година,беше ставена на гласање и усвоена со 16 гласови ЗА и 15 Воздржани.

9.

Марица Тодоровска рече,Комисијата за финансии и буџет по разгледувањето на материјалот по точка 9 од дневниот ред,по дискусиите по истата гласале со 3 гласови ЗА.

Одлуката за прифаќање на донација и давање на согласност за поставување на монтажни соблекувални на КП бр.114/1 во с.Кравари од страна на ФФМ,беше ставена на гласање и едногласно усвоена (31ЗА).

10.

Борче Корлевски се јави за збор и наведе дека оваа одлука се однесува на делот позади ЈАТ каде беа отстранети бесправните објекти,истакна дека просторот ќе биде уреден со бекатон плочки до реализација на тоа што е по ДУП (катна гаража).Наведе дека Пионерскиот дом не дозволил да има патека за движење на возила и истакна дека граѓаните кои живеат таму незнае каде ќе ги паркираат своите возила.Во однос на оваа одлука смета дека ќе се потрошат парите на граѓаните од која нема да имаат корист и смета дека истата е желба на поединци.Истакна дека СДСМ и Коалицијата не се против отстранување на дивите поставени гаражи но побара претходно да имаат план што ќе биде реализирано на тоа место без разлика дали ќе биде игралиште,паркинг и др.

Бојан Бојкоски се јави за збор и му реплицираше на колегата Корлевски во однос на бесправните објекти истакна дека немало автомобили туку во истите имало отпадоци (презентираше и фотографии).Повторно истакна дека нема да биде изградена катна гаража туку ќе бидат поставени бекатон плочки и просторот ќе биде уреден за полесен пристап на граѓаните.

Борче Корлевски ја цитираше точката на дневен ред и повторно истака дека по ДУП е превидена катна гаража и наведе дека оваа одлука е до реализација на ДУП.Истакна дека истото е по закон и повторно истакна дека се носи одлука до реализација.И го праша советникот Бојкоски Дали знае кога ќе биде реализацијата на ДУП за блок 10 и 16?!

Претседателката даде пауза од 10 минути

Бојан Бојкоски се јави за реплика и му реплицираше на советникот Корлевски во однос на сообраќајниот проект кај Пионерски дом и наведе дека има и таа информација може да ја провери во СВР Битола.

Борче Корлевски истакна дека актот ќе биде потпишан за 3 дена од страна на Претседателот на Советот и ќе се знае дали навистина има сообраќаjен проект и каде ќе биде реализиран истиот.

Гаврил Трајковски смета дека се носат одлуки без план и го наведе примерот со Планинарскиот Дом Копанки каде беше донесена одлука за доделување на финансиски средства па нахнадно одлука за договорот за истиот.Трајковски смета дека прво треба да биде променет ДУП-от па потоа да биде донесена Одлуката.

Одлуката за дополнување на Одлуката за поставување на бекатон плочки на јавни површини од времен карактер заради уредување на просторот и обезбедување на полесен пристап на граѓаните до своите домови до реализација на деталниот урбанистички план за „Централно градско подрачје 3 – дел БЛОК 10 и 16“,беше ставена на гласање и усвоена со 16 гласови ЗА и 14 Воздржани.

11.

Одлуката за донесување на Техничка исправка на  ГП Бр. 12.14,  ГП Бр. 12.94, ГП Бр. 12.95, ГП Бр. 12.135, ГП Бр. 12.142, ГП Бр. 12.143, ГП Бр. 12.146, ГП Бр. 12.150 и ГП Бр. 12.151 во АРМ Четврт 2 од ДУП за АРМ Четврт 1, 2 и 3 – Општина Битола (2010-2015) со техн. Бр. 041-12,донесен со Одлука на Совет на Општина Битола Бр. 07-1791/3 од 06.09.2010 година,беше ставена на гласање и едногласно усвоена (30ЗА).

Седницата заврши во 19,40 часот.

Седницата се снимаше на аудио касети и по нив се водат забелешки.

Седницата ја обработи Наталија Најдовска,референт за седници.

Бр.09-23/2 ПРЕТСЕДАТЕЛ

07.03.2023год. на Советот на Општина Битола

Б и т о л а Габриела Илиевска